### Univerzita Konštantína Filozofa v Nitre

**Fakulta stredoeurópskych štúdií**

**Štatút Rady pre vnútorné hodnotenie kvality vysokoškolského vzdelávania FSŠ UKF**

**Článok 1**

1. Tento štatút upravuje postavenie, pôsobnosť a vnútornú organizáciu Rady pre vnútorné hodnotenie kvality vysokoškolského vzdelávania na Fakulte stredoeurópskych štúdií Univerzity Konštantína Filozofa v Nitre (ďalej len „RK FSŠ“).
2. RK FSŠ je výkonným a rozhodovacím orgánom FSŠ UKF v oblasti kvality vzdelávania. Jej rozhodnutia sú záväzné pre všetky súčasti FSŠ UKF.

**Článok 2**

1. Ku kľúčovým úlohám RK FSŠ patria:
2. posudzovanie a schvaľovanie žiadosti o akreditáciu nového študijného programu v odbore a v stupni, v ktorom má UKF priznané práva poskytovať vysokoškolské vzdelávanie, a ktorá je po schválení RK FSŠ predložená dekanom FSŠ na posúdenie RK UKF;
3. posúdenie súladu existujúceho študijného programu so štandardmi Slovenskej akreditačnej agentúry pre vysoké školstvo (ďalej len „SAA“) pre študijný program pri zosúlaďovaní vnútorného systému kvality UKF, periodickom hodnotení alebo zásadnej úprave študijného programu a zmene osoby zodpovednej za študijný program alebo jeho ucelenú časť, ktorá je po vyjadrení sa RK FSŠ predložená dekanom FSŠ na posúdenie RK UKF;
4. posudzovanie a schvaľovanie žiadosti o akreditáciu nového študijného programu v odbore a v stupni, v ktorom nemá UKF priznané práva poskytovať vysokoškolské vzdelávanie, a ktorá je po schválení RK FSŠ predložená dekanom FSŠ na posúdenie RK UKF;
5. posúdenie nápravných opatrení vyplývajúcich z opravných opatrení uložených RK UKF;
6. posúdenie nápravných opatrení vyplývajúcich z opravných opatrení uložených SAA.

**Článok 3**

**Zloženie Rady kvality**

1. Rada kvality má minimálne 7 členov.
2. Predsedom rady kvality je dekan.
3. Podpredsedom rady kvality je prodekan FSŠ pre vedu a výskum.
4. Zástupca študentov je študent tretieho ročníka 1. stupňa štúdia, alebo 2. respektíve 3. stupňa štúdia na UKF a navrhuje ho študentská časť AS FSŠ.
5. Ďalší členovia RK FSŠ sú zástupcovia akademickej obce na funkčnom mieste profesora alebo docenta a zástupcovia externých zainteresovaných strán.
6. Funkčné obdobie podpredsedu RK FSŠ je zhodné s funkčným obdobím predsedu RK FSŠ.
7. Funkčné obdobie zástupcu študentov je dvojročné.
8. Funkčné obdobie ostatných členov RK FSŠ je štvorročné.
9. Podpredsedu a členov RK FSŠ menuje dekan, členov podľa ods. 5 po prerokovaní a schválení vo Vedeckej rade FSŠ UKF.
10. Funkčné obdobie členov RK FSŠ zaniká:
11. uplynutím funkčného obdobia,
12. odvolaním predsedom RK FSŠ,
13. vzdaním sa funkcie,
14. zánikom pracovnoprávneho vzťahu na ustanovený týždenný pracovný čas alebo ukončením zaradenia na FSŠ UKF.
15. Členstvo v RK FSŠ zaniká študentovi, ktorý je jej členom, dňom skončenia, zanechania alebo prerušenia štúdia na UKF. Člen RK FSŠ, ktorý je študentom bakalárskeho alebo magisterského študijného programu, môže pred riadnym skončením štúdia písomne požiadať predsedu RK FSŠ o pozastavenie členstva v RK FSŠ. Členstvo sa pozastaví odo dňa nasledujúceho po dni riadneho skončenia jeho štúdia. Členstvo sa obnoví dňom, keď sa opäť stane študentom UKF.
16. Ak členstvo vymenovaného člena RK FSŠ zanikne pred uplynutím konca jeho funkčného obdobia, členstvo nového člena RK FSŠ trvá do konca funkčného obdobia člena, ktorému členstvo predčasne zaniklo.
17. Predseda RK FSŠ môže vymenovať interných a externých posudzovateľov podľa potreby rady kvality.

**Článok 4**

**Programová komisia**

1. Programová komisia (ďalej len „PK“) je orgánom viažucim sa k zodpovednosti za tvorbu, monitoring realizácie a optimalizáciu kvality vzdelávania v príslušnom študijnom programe FSŠ. V prípade kombinačných študijných programov sa jej zodpovednosť viaže k príslušnej aprobácii študijného programu realizovanej na danom pracovisku FSŠ.
2. Členom PK sú osoby zodpovedné za zabezpečovanie študijného programu alebo jeho príslušnej časti v prípade kombinačných študijných programov, vedúci pracoviska, študent študijného programu a predstaviteľ externej zainteresovanej strany.
3. Predsedom PK je spravidla vedúci pracoviska, na ktorej je realizovaný študijný program, alebo jeho príslušná časť, pričom za súlad študijného programu so štandardami SAA zodpovedá osoba zodpovedná za študijný program.
4. Predseda PK sa zúčastňuje prerokúvania otázok súvisiacich s príslušným študijným programom v RK FSŠ.

**Článok 5**

**Pracovná skupina**

1. RK FSŠ v prípade potreby môže zriaďovať dočasné pracovné skupiny s cieľom prípravy návrhu hodnotiacej správy žiadosti o akreditáciu študijného programu alebo žiadosti o akreditáciu habilitačného konania a inauguračného konania.
2. Pracovná skupina RK FSŠ má aspoň 3 členov.
3. Spravidla jeden z členov pracovnej skupiny je členom RK FSŠ, pričom nerozhoduje v otázkach týkajúcich sa študijného programu v RK FSŠ.
4. Spravodajcom pracovnej skupiny je spravidla člen RK FSŠ.
5. Ďalšími členmi pracovnej skupiny môžu byť interní aj externí posudzovatelia, a to tak, aby nedošlo ku konfliktu záujmov v posudzovanej veci.
6. Členov pracovnej skupiny vymenúva predseda RK FSŠ. Členstvo v pracovnej skupine skončí s dosiahnutím stanoveného účelu.

**Článok 6**

**Zrušovacie ustanovenie**

  Zrušuje sa Štatút RK FSŠ  zo dňa 4. 11. 2021 v znení jeho zmien a doplnkov.

**Záverečné ustanovenia**

1. AS FSŠ prerokoval a schválil vnútorné dokumenty fakulty viazané na zabezpečovanie kvality vzdelávania na FSŠ UKF dňa 28. 8. 2023.
2. Tento štatút nadobúda účinnosť dňom schválenia.